આપણે ઇચ્છીએ તો પ્રેમ જીવતો રહે. પ્રેમ જૂનો થતો નથી,આપણે એને જૂનો કરી દેતા હોઈએ છીએ. જૂનો થતો જતો પ્રેમ ક્યારે વાસી થઈ જાય છે એની સમજ નથી પડતી. મૂડ મુજબ પણ જિંદગી જીવવી જોઈએ. કદાચ એ જ સાચી જિંદગી હોય છે. ફૂલ આપણે ઇચ્છીએ ત્યારે ન ખીલે, એ તો ખીલે ત્યારે જ એને માણી લેવાનું હોય છે. પ્રેમનું પણ આવું જ હોય છે. વરસવાનું મન થાય ત્યારે વરસાદની રાહ ન જોવાની હોય, ઘણા વરસાદ તો અંદરથી ઊઠતા હોય છે. આપણને બસ એટલો અંદાજ હોવો જોઈએ કે વ્હાલનાં વાદળ બંધાઈ ગયાં છે!